CELEX: 32022D0442
Language: ro
Date: 2022-02-21 00:00:00
Title: Decizia (UE) 2022/442 a Consiliului din 21 februarie 2022 de autorizare a începerii negocierilor cu Islanda, Regatul Norvegiei, Confederația Elvețiană și Principatul Liechtenstein în vederea încheierii unor acorduri între Uniunea Europeană și respectivele țări privind normele suplimentare referitoare la Instrumentul de sprijin financiar pentru managementul frontierelor și politica de vize, ca parte a Fondului de management integrat al frontierelor

18.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 90/116
               
            
         DECIZIA (UE) 2022/442 A CONSILIULUI
         din 21 februarie 2022
         de autorizare a începerii negocierilor cu Islanda, Regatul Norvegiei, Confederația Elvețiană și Principatul Liechtenstein în vederea încheierii unor acorduri între Uniunea Europeană și respectivele țări privind normele suplimentare referitoare la Instrumentul de sprijin financiar pentru managementul frontierelor și politica de vize, ca parte a Fondului de management integrat al frontierelor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) și articolul 79 alineatul (2) litera (d) coroborate cu articolul 218 alineatele (3) și (4),
         având în vedere recomandarea Comisiei Europene,
         întrucât:
         
                     (1)
                  
                  
                     Regulamentul (UE) 2021/1148 (1) al Parlamentului European și al Consiliului care a instituit, ca parte a Fondului de management integrat al frontierelor, Instrumentul de sprijin financiar pentru managementul frontierelor și politica de vize pentru perioada 2021-2027 a fost adoptat la 7 iulie 2021.
                  
               
                     (2)
                  
                  
                     Scopul Regulamentului (UE) 2021/1148 este să ofere un cadru pentru exprimarea solidarității prin finanțarea asistenței acordate statelor membre și țărilor care aplică dispozițiile acquis-ului Schengen privind frontierele externe. Acesta constituie o dezvoltare a dispozițiilor acquis-ului Schengen la care participă țările asociate.
                  
               
                     (3)
                  
                  
                     Regulamentul (UE) 2021/1148 se bazează pe acquis-ul Schengen și Danemarca, în conformitate cu articolul 4 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, a decis să pună în aplicare regulamentul respectiv în dreptul său intern. În conformitate cu articolele 1 și 2 din Protocolul nr. 22, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.
                  
               
                     (4)
                  
                  
                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (2). Prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.
                  
               
                     (5)
                  
                  
                     La 1 septembrie 2021, 17 decembrie 2021, 11 august 2021 și, respectiv, 18 august 2021, Islanda, Regatul Norvegiei, Confederația Elvețiană și, respectiv, Principatul Liechtenstein și-au notificat decizia de a accepta conținutul Instrumentului de sprijin financiar pentru managementul frontierelor și politica de vize instituit prin Regulamentul (UE) 2021/1148 și de a-l pune în aplicare în ordinea lor juridică internă.
                  
               
                     (6)
                  
                  
                     În lumina articolului 7 alineatul (6) din Regulamentul (UE) 2021/1148, ar trebui începute negocierile în vederea încheierii de acorduri internaționale cu Islanda, Regatul Norvegiei, Confederația Elvețiană și Principatul Liechtenstein cu privire la normele suplimentare referitoare la punerea în aplicare de către fiecare dintre aceste țări a Regulamentului (UE) 2021/1148,
                  
               ADOPTĂ PREZENTA DECIZIE:
         
            Articolul 1
            
               (1)   Comisia este autorizată să înceapă negocierile în vederea încheierii unor acorduri cu Islanda, Regatul Norvegiei, Confederația Elvețiană și Principatul Liechtenstein privind normele suplimentare referitoare la punerea în aplicare de către țările respective a Regulamentului (UE) 2021/1148.
            
            
               (2)   Negocierile se desfășoară pe baza directivelor de negociere ale Consiliului prevăzute în addendumul la prezenta decizie.
            
         
         
            Articolul 2
            Negocierile se desfășoară cu consultarea consilierilor pentru justiție și afaceri interne, care sunt grupul de pregătire desemnat prin prezenta decizie pentru a fi comitetul special în înțelesul articolului 218 alineatul (4) din Tratatul privind funcționarea Uniunii Europene.
         
         
            Articolul 3
            Prezenta decizie se adresează Comisiei.
         
         
            Adoptată la Bruxelles, 21 februarie 2022.
            
               
                  Pentru Consiliu
               
               
                  Președintele
               
               J. DENORMANDIE
            
         
         
            (1)  Regulamentul (UE) 2021/1148 al Parlamentului European și al Consiliului din 7 iulie 2021 de instituire, ca parte a Fondului de management integrat al frontierelor, a Instrumentului de sprijin financiar pentru managementul frontierelor și politica de vize (JO L 251, 15.7.2021, p. 48).
         
            (2)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).